આવા ખેલ વચ્ચે ભારત અને ચીન પોતપોતાની રીતે કામ કરી રહ્યાં છે. ચીન જરા ગાજીને હાજરી પુરાવે છે. દક્ષિણ ચીન સમુદ્રમાં કબજો જમાવી રહ્યું છે. આફ્રિકાના દેશોમાં પ્રભુત્વ જમાવી રહ્યું છે. ભારત યુએનની જુદી જુદી સંસ્થાઓમાં દબદબો ધરાવે છે. પીસ કીપિંગ ફોર્સમાં ભારતની ભૂમિકા અગત્યની રહી છે. એ જ રીતે યુનેસ્કો હોય કે અન્ય સંસ્થા ભારતીયોની હાજરી દેખાતી હોય છે. આ જ ક્રમમાં ઇન્ટરનેશનલ કોર્ટ ઓફ જસ્ટિસમાં જસ્ટિસ ભંડારી ફરી જીત્યાં તેના દ્વારા ફરી એકવાર ભારતે જગતના તખતા પર હાજરી મજબૂત કરી છે.